ประกันโรคร้าย ดึง‘วัยทอง’ซื้อ
ประกันออกสินค้าคุ้มครองโรคร้ายแรง จับกลุ่มวัยทองเสี่ยงป่วยสูง
10 ต.ค. 2555

ประกันออกสินค้าคุ้มครองโรคร้ายแรง จับกลุ่มวัยทองเสี่ยงป่วยสูง
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า บริษัทออกสินค้าใหม่ ชื่อ โครงการเมืองไทย รุ่นใหญ่ ไฟท์ 5 โรค คุ้มครองโรคร้ายแรง ประกอบด้วย โรคมะเร็งระยะลุกลาม กล้ามเนื้อหัวใจตายเฉียบพลัน โรคหลอดเลือดในสมอง โรคสมองเสื่อม และทุพพลภาพสิ้นเชิง
สำหรับโครงการนี้รับประกันผู้ที่มีอายุ 40-65 ปี คุ้มครองโรคร้ายแรงถึงอายุ 70 ปี โดยจะจ่ายชดเชยทันทีที่ตรวจพบว่าเป็น 5 โรคร้ายดังกล่าว และคุ้มครองชีวิตถึงอายุ 90 ปี หากเสียชีวิตจากอุบัติเหตุสาธารณะจะชดเชย 2 เท่าของทุนประกันภัยที่ซื้อไว้
นายปราโมทย์ ศักดิ์กำจร รองกรรมการผู้จัดการ บริษัท เมืองไทยประกันชีวิต กล่าวว่า ตลาดประกันโรคร้ายแรงในไทยมีแนวโน้มเติบโตอย่างต่อเนื่อง ซึ่งเป็นแนวโน้มเดียวกับตลาดต่างประเทศ เพราะวิถีการใช้ชีวิตของคนเปลี่ยนแปลงไปทำให้คนมีโอกาสที่จะเป็น 4 โรคร้ายแรง ไม่นับรวมทุพพลภาพ สูงถึง 70% 
นอกจากนี้ นวัตกรรมในการรักษาที่พัฒนาขึ้นมากทำให้ค่ารักษาสูงขึ้น เช่น โรคกล้ามเนื้อหัวใจตายเฉียบพลัน ถ้าเป็นระยะเริ่มต้นยาที่ใช้ในการสลายลิ่มเลือดราคาประมาณ 4,000 บาท ถ้าถึงขั้นต้องผ่าตัดใช้เงินประมาณ 2 แสนบาท
“ทำให้ประกันโรคร้ายแรงได้รับความนิยม เพราะนอกจากจะมีเงินรักษาให้หายได้แล้ว ยังไม่ตายทางเศรษฐกิจ เพราะมีประกันเข้ามารองรับ” นายปราโมทย์ กล่าว
นายปราโมทย์ กล่าวว่า ประกันโรคร้ายแรงในปัจจุบัน ส่วนใหญ่ที่ออกขายจะเป็นแบบตรวจพบโรคก็จะทำการจ่ายชดเชยทันทีทั้งก้อนและถือว่าสัญญาจบ ซึ่งเบี้ยไม่สูงมาก เพราะเป็นการเจาะจงโรค แต่ก็มีแบบที่คุ้มครองหลายโรค ที่สามารถเคลมได้ทุกโรค ถ้าเจ็บป่วยในระยะเวลาที่แตกต่างกัน แต่ราคาเบี้ยประกันจะสูงขึ้นอีก
“ปัจจุบันคนหันมาทำประกันสุขภาพเพิ่มเติมจากประกันหลักเพิ่มขึ้น อย่างลูกค้าของบริษัทอย่างน้อยจะมีการซื้อสัญญาเพิ่มเติม 2 สัญญา ส่วนการเคลมสินไหมสุขภาพจะอยู่ประมาณ 70% ของเบี้ยที่รับมา ถือว่าอยู่ในเกณฑ์ใกล้เคียงกับตลาดต่างประเทศ” นายปราโมทย์ กล่าว